**Кантрольная тэставая работа №2. 8 клас**

**1.Адзначце радкі, у якіх выразы з'яўляюцца словазлучэннямі:**

а) блакітны небакрай; б) самы цікавы; в) сонца ўзышло; г) няхай прыязджае;

д) некалькі слоў.

**2.Адзначце словазлучэнні, у якіх дапушчаны памылкі ў кіраванні:**

а) больш пяці кілаграмаў; б) дом на тры паверхі; в) захварэць грыпам;

г ) чуць сваімі вушамі; д) сумаваць па маці.

**3. Адзначце неразвітыя сказы:**

а) У хаце цёпла. б) Заспявалі птушкі. в) Вечар надышоў хутка. г) Дзень цёплы.

д) Чалавек ціхі і спакойны.

**4. Адзначце сказы, у якіх дзейнік выражаны назоўнікам у назоўным склоне:**

а) I ўсё навокал ажыло і павесялела.

б) Нішто жывое не траціць цяпер дарэмна гэтых апошніх залатых дзянькоў.

в) Шумяць бярозы, груша пад паветкай .

г) Бабіна лета настала.

д) Надарылася і навальніца з бурным, імклівым дажджом, доўгім старэчым кашлем грому і белымі пісягамі маланак.

**5. Адзначце сказ (сказы), у якіх правільна падкрэслены галоўныя члены:**

а) У паветры было ціха.

б) Настаўнік спыніўся з вучнямі на сухім месцы ў лесе.

в) Некаторыя з пачаткоўцаў ледзь-ледзь бліснулі ў друку і неўзабаве зніклі.

г) Мне часта даводзілася бачыць Янку Купалу на розных сходах, мітынгах, пасяджэннях.

д) Ноч была халодная і цёмная.

**6. Вызначце від выказніка ў сказе:**

**Вяртаючыся дадому, таксама стараліся ісці разам.**

а) просты дзеяслоўны; б) састаўны дзеяслоўны; в) састаўны іменны.

**7. Адзначце сказы, у якіх выказнік ужыты ў правільнай форме:**

а) Розная драбяза, накшталт мухаловак, сітавак, ляціць групкамі.

б) За дзесяць гадоў большасць дрэў паспяваюць вырасці і даваць плады.

в) Мінулі пяць стагоддзяў.

г) Трое байцоў стаяла пры абозе.

д) Васіль з Ганнай гаварылі, не хаваючы сваёй трывогі.

**8. Адзначце двухсастаўныя сказы:**

а) Гэта было добра вядома і без гадзінніка.

б) Але навальніцы ўлетку імклівыя і кароткія.

в) Дзень быў ясны, блакітны.

г) Легендарнае возера Свіцязь!

д) А авёс зжалі нядаўна.

**9. Адзначце сказы з недапасаванымі азначэннямі:**

а) Веснавая цёплая ноч толькі што апранула зямлю і раскідала свае таемныя чары.

б) Дальнія хвойнікі былі зацягнуты шызай смугой.

в) Пракоп не мог не паддацца жаданню прысесці на гладка спілаваным пні.

г) Гукі песні смела ўразаліся ў цішыню ночы і бойка плылі за рэчку.

д) Па вузкім травяністым беразе вузенькая сцежачка вяла да прымкнутага чоўна.

**10. Адзначце сказы, у якіх аднародныя члены выдзелены (або не выдзелены) коскамі правільна:**

а) Бруіцца сярод зыбкіх тарфяных берагоў блізкая рака, ціхая, але вяртлявая.

б) Бялявыя, зімовыя хмары нізка навіслі над змярцвелаю зямлёю.

в) Хадзіла ў вёскі, на хутары несла моладзі жывое слова праўды.

г) Юлька падкінула асколак у руках, нібы ўзважвала яго вартасці,і ціха прамовіла...

д) Бярыце кветкі ды ідзіце да абеліска.

**11. Адзначце радкі, у якіх на месцы пропускаў абавязкова ставіцца працяжнік:**

а) Найлепшае сведчанне таму \_ праца самога Якуба Коласа.

б) Талент\_ гэта не толькі праца, а і мужнасць.

в) На круглым маленькім лісточку ззяе бліскучая кропелька- іскрынка, ды кропелька\_не вадзяная.

г) Легендарнае возера Свіцязь! Ты\_беларускае мора, невялічкае, але такое ж чыстае, светлае, прыветлівае.

д) Сосны\_нібы воіны на варце цішыні і адвечнага спакою.

**12.Устанавіце адпаведнасць паміж аднасастаўнымі сказамі ў першым слупку і іх відамі ў другім (напрыклад, 1-а):**

|  |  |  |  |
| --- | --- | --- | --- |
| **1** | Пацягнула вільгаццю. | **А** | Абагульнена-асабовы. |
| **2** | Дыхаю і не магу надыхацца. | **Б** | Назыўны. |
| **3** | Ад крадзенага не пасыцееш. | **В** | Няпэўна-асабовы. |
| **4** | Апоўдні падагналі аўтобус. | **Г** | Пэўна-асабовы. |
| **5** | Ноч. | **Д** | Безасабовы. |

**13.Адзначце сказы, у якіх правільна вызначана сінтаксічная роля выдзеленых слоў:**

а) На Палессе хутка насоўваўся зацяты ў сваёй маўклівасці вечар, засцілаючы цьмянай посцілкай **лес**, дальнія **балоты** і сухое **поле.** (аднародныя дапаўненні).

б) Крыштальныя **крыніцы**, быстрацечныя **рэчкі** і жвавыя **ручаі** жывяць-поўняць тваю неўгамонную сілу. (аднародныя дзейнікі).

в) Кожная пара года па-свойму **прывабная,** **прыгожая.** (аднародныя азначэнні).

г) Некуды **кліча, вабіць** цябе жыццё, і **ўздымаюцца** грудзі ад глыбокага дыхання. (аднародныя выказнікі).

д) Вясна — малады, бурлівы **вір** жыцця, імклівы, неспакойны **рух** у неакрэсленыя прасторы... (аднародныя выказнікі).

**14. Адзначце сказы, у якіх знакі прыпынку пры абагульняльных словах пастаўлены правільна:**

а) Мова наша неўміручая, бо яе захоўваюць усе: сялянка, што спявае народную песню; вучоны, які, збіраючы словы, складае слоўнік; дзяды, што апавядаюць пра мінулае

роднай зямлі.

б) Лес для мяне стаў усім — і домам, і школай, і месцам шматлікіх дзіцячых

забаў і гульняў.

в) I матчыны словы, і ласка яе, і такі знаёмы дамашні пах — усё гэта вярнула Івану

адчуванне радасці жыцця.

г) У холад і ў спёку, у дождж і пасля дажджу, удзень і ўночы, з ветрам і без ветру,

маладзіком і ў поўню, летам і зімой заўсёды прыгожы ён, наш любы край.

д) I куды ні зірнеш: на купіны верасу, на кусты, на трухлявыя пні — усё было

заплецена павуціннем.

**15. Адзначце сказы, у якіх перад злучнікам *як*  трэба паставіць коску:**

а) І нішто не зможа абудзіць у чалавеку самых высокіх пачуццяў як Бацькаўшчына!

б) Дубы як вежы вартавыя.

в) Гэты палкоўнік быў падобны на мяне як дзве кроплі вады.

г) Міхал з Антосем як старыя займалі месцы канцавыя і іх трымаліся выключна, бо тут сядзець ім больш спадручна.

**Тэкст да заданняў 16—20**

1. Мінуўшы сяло, Сцёпка выйшаў у поле. (2) Бяскрайнія прасторы ляжалі перад ім,

пазіралі на яго незлічонымі вачыма, пазіралі маўкліва і ўдумна. (3) І неяк маркотна

стала Сцёпку. (4)Усё, што было найдаражэйшае ў яго жыцці: дзяцінства, таварышы,

сям’я, Аленка — засталося дзесьці там, пад саламянымі стрэхамі, што пакрыху

пачыналі знікаць з вачэй. (5) Ідзе Сцёпка то чыгункаю, то вузенькаю сцежкаю,

мінае чырвоныя домікі будачнікаў, пераезды, купкі дрэў, а перад ім раскрываюцца

ўсё новыя і новыя малюнкі незнаёмых краявідаў (Я. Колас).

**16. Адзначце спосаб сувязі сказаў у тэксце:**

а) паслядоўная; б) паралельная.

**17.Выпішыце з тэксту тры словазлучэнні, якія адпавядаюць схеме**

**«назоўнік + назоўнік».**

**18. Складзіце схему аднародных членаў сказа з 4-га сказа.**

**19. Адзначце, колькі радоў аднародных членаў ужыта ў 5-м сказе:**

а) два; б) тры; в) чатыры.

**20. Запішыце нумар сказа з адасобленымі членамі, пазначце яго від**

**(з адасобленым дапаўненнем, азначэннем, прыдаткам ці акалічнасцю).**